בית־המשפט העליון דחה אתמול (ב') את ערעור ראש הממשלה אריאל שרון על דחיית תביעת הדיבה שהגיש נגד העיתונאי עוזי בנזימן והעיתון "הארץ". התביעה המקורית הוגשה לפני כעשר שנים, בשל מאמר בו כתב בנזימן כי "מנחם בגין יודע היטב כי שרון רימה אותו".
בית המשפט המחוזי קבע כי בנזימן כתב את הדברים בתום לב, ובדק אותם על־פי מידת יכולתו. השופט משה טלגם קבע גם כי הדברים בכתבה היו אמת, אך גם אם לא היו אמת, היתה עומדת לבנזימן הגנת תום הלב.
בית המשפט העליון דחה, כאמור, את עירעורו של שרון על פסיקת המחוזי. השופטים אליהו מצא, יעקב טירקל ואליעזר ריבלין קבעו כי בנזימן כתב את הדברים בתום לב. הם נמנעו מלהתייחס לקביעתו של השופט טלגם כי הדברים הם אמת.
על שרון הוטל תשלום הוצאות משפט ל"הארץ" ולבנזימן בסך 15,000 ש"ח.
לאחר פרסום ההחלטה אמר שרון: "ראש הממשלה המנוח, מנחם בגין, ידע כל פרט ופרט על מהלכי המלחמה. בית המשפט העליון הפנה אותנו לברר את הנושא בכלים היסטוריים וכך יהיה". בנזימן אמר כי הוא מרוצה שהעליון לא ביטל את קביעת המחוזי, לפיה דבריו במאמר היו אמת.